Steak tartare of Biefstuk tartare is 'n vleisgereg wat van rou beesmaalvleis gemaak word en in sommige dele van die wêreld ook van perdevleis. Dit word gewoonlik bedien saam met uie, kappertjiesade, swartpeper en Worcestershire sous, wat dikwels apart bedien word sodat dit bygevoeg kan word na smaak. Dit word dikwels bedien met rou eiergeel bo-op die dis. Die benaming tartare word somtyds gebruik om te verwys na ander rou vleis- of visgeregte. 'n Minder algemene weergawe in Frankryk is tartare aller-retour. In 'n gewilde karikatuur van Mongoolse krygers - genaamd Tatare of Tartare - word hulle vleis onder die saals saggemaak en dan rou geëet. Hierdie verhaal is in die 13de eeu deur Jean de Joinville gepopulariseer. Maar Joinville het egter nooit self Mongole teëgekom nie, en het hierdie staaltjie gebruik as 'n manier om aan te toon dat die Mongole onbeskaafd was. Dit is moontlik dat die staaltjie 'n verdraaiing was van die gewoonte om dun gesnyde skywe vleis te gebruik om te verhoed dat seerplekke wat opgedoen is in die saal verder ontsteek. Aan die einde van die 19de eeu het die Hamburg-steak in verskeie restaurante in die hawe van New York gewild geword.